b'\n_START_ARTICLE_\nLimba carel\xc4\x83\n_START_PARAGRAPH_\nLimba carel\xc4\x83 este o limb\xc4\x83 fino-ugric\xc4\x83 vorbit\xc4\x83 \xc3\xaen Rusia (Republica Carelia \xc8\x99i unele zone \xc3\xaenvecinate) \xc8\x99i Finlanda. Este considerat\xc4\x83 de unii lingvi\xc8\x99tii dialect al limbii finlandeze._NEWLINE_Limba carel\xc4\x83 face parte din grupul de limbi fino-ugrice, al\xc4\x83turi de limba finlandez\xc4\x83, limba maghiar\xc4\x83 \xc8\x99i limba estonian\xc4\x83._NEWLINE_\xc3\x8en prezent, limba carel\xc4\x83 se afl\xc4\x83 \xc3\xaen declin \xc3\xaen fa\xc8\x9ba limbii ruse \xc3\xaen Rusia \xc8\x99i a finlandezei literare \xc3\xaen Finlanda.\n_START_SECTION_\nContextul politico-istoric\n_START_PARAGRAPH_\nDup\xc4\x83 terminarea R\xc4\x83zboiului de Iarn\xc4\x83, la 12 martie 1940, la Moscova a fost semnat tratatul de pace care satisf\xc4\x83cea multe din preten\xc8\x9biile \xc3\xaenaintate de URSS Finlandei \xc3\xaen octombrie 1939. \xc3\x8en urma acestui tratat, Uniunea Sovietic\xc4\x83 a anexat Istmul Carel cu ora\xc8\x99ul Viipuri (devenit V\xc3\xaeborg), golful Viipuri cu insulele de acolo, coastele de nord \xc8\x99i de vest ale lacului Ladog \xc8\x99i alte teritorii. Finlanda transmitea URSS, \xc3\xaen arend\xc4\x83 pentru 30 de ani, peninsula Hanco, unde urma s\xc4\x83 fie construit\xc4\x83 o baz\xc4\x83 militar\xc4\x83-maritim\xc4\x83, iar insulele \xc3\x85land trebuiau demilitarizate. P\xc3\xa2n\xc4\x83 \xc3\xaen 1940, pe teritoriul ocupat de sovietici locuiau 12% din popula\xc8\x9bia Finlandei. \xc3\x8enc\xc4\x83 \xc3\xaen anii \xe2\x80\x9920, identitatea etnic\xc4\x83 a finlandezilor care locuiau \xc3\xaen RASS Carel\xc4\x83 (component\xc4\x83 a ceea ce a devenit ulterior Republica Socialist\xc4\x83 Sovietic\xc4\x83 Carelo-Finic\xc4\x83) a fost reconsiderat\xc4\x83 de regimul bol\xc8\x99evic ca fiind una \xe2\x80\x9ecarel\xc4\x83\xe2\x80\x9d, deosebit\xc4\x83 de cea finlandez\xc4\x83, iar limba acestora \xe2\x80\x93 limba finlandez\xc4\x83 \xe2\x80\x93 a fost trecut\xc4\x83 la alfabetul rus \xc8\x99i redenumit\xc4\x83 \xe2\x80\x9elimba carel\xc4\x83\xe2\x80\x9d, situa\xc8\x9bie similar\xc4\x83 cu cea din Republica Sovietic\xc4\x83 Socialist\xc4\x83 Moldoveneasc\xc4\x83, unde limba rom\xc3\xa2n\xc4\x83 a fost redenumit\xc4\x83 \xc3\xaen limba moldoveneasc\xc4\x83 \xc8\x99i trecut\xc4\x83 la alfabetul chirilic._NEWLINE_La sf\xc3\xa2r\xc8\x99itul anilor 80 ai secolului XX a fost elaborat\xc4\x83 o scriere latin\xc4\x83 pentru limba carel\xc4\x83.'